<classify> RAIS John Magufuli amepokea kwa masikitiko taarifa za kifo cha Rais mstaafu wa Zimbabwe, Robert Mugabe na kueleza kuwa Bara la Afrika limepoteza mmoja wa viongozi jasiri na shupavu aliyekataa ukoloni kwa vitendo. Pia viongozi wa nchi mbalimbali duniani, wameomboleza kifo hicho cha Mugabe na kusema dunia imempoteza kiongozi jasiri na shujaa. Taarifa za kifo cha Mugabe 95, zilianza kusambaa jana asubuhi kupitia mitandao mbalimbali ya kijamii, kabla ya kuthibitishwa kupitia akaunti ya Twitter ya Rais wa nchi hiyo, Emmerson Mnangagwa, aliyemuelezea kiongozi huyo kuwa ni mtu aliyejitolea maisha yake kwa watu na kwamba mchango wake katika historia ya Zimbabwe, hautasahaulika.Komredi Mugabe aliyepatwa na umauti akiwa kwenye matibabu nchini Singapore, alikuwa Rais wa pili katika taifa hilo akichukua nafasi hiyo Desemba 31, 1987 kutoka kwa aliyekuwa Rais wa kwanza, Hayati Caanan Banana aliyeiongoza Zimba- bwe kuanzia Aprili 18, 1980 hadi alipokabidhi madaraka kwa Mugabe. Aliondolewa madarakani Novemba 21, 2017 baada ya kupinduliwa kistaarabu na jeshi la nchi hiyo na nafasi yake kuchukuliwa na aliyepata kuwa Makamu wa Rais wake, Emmerson Mnan- gagwa aliyepo madarakani hivi sasa. Kupitia akaunti yake ya Twitter, Rais Magufuli aliandika kuwa Nimepokea kwa masikitiko makubwa taarifa za kifo cha Rais mstaafu wa Taifa la Zimba- bwe, Mzee Robert Mugabe. Afrika imepoteza mmoja wa viongozi jasiri, shupavu, mwanajumuiya wa Afrika na aliyekataa ukoloni kwa vitendo. Mungu ailaze roho yake mahali pema peoni, Amina. Aidha, kabla ya kuzungumza katika Kongamano la Wafanyabiashara wa Tanzania na Uganda jana, ambalo pia lilihudhuriwa na Rais Yoweri Museveni wa Uganda, Rais Magufuli aliwataka washiriki kusimama kwa dakika moja, kumuombea kiongozi huyo aliyemtaja kuwa shupavu barani Afrika. Makamu Mwenyekiti wa Chama Cha Mapinduzi CCM Tanzania Bara, Philip Mangula alisema Afrika ime- poteza kiongozi muhimu, aliyepambana kukomesha mabeberu waliokuwa wame- pora uchumi wa Zimbabwe, hususani mashamba na kujimilikisha na hivyo kuwafanya wananchi wengi wa taifa hilo kubaki maskini.Alikuwa mpiganaji aliyejali taifa lake, katika uongozi wake pia hawezi kusahaulika kwa mambo aliyoyafanya kwa ajili ya maendeleo ya Bara la Afrika, hakupenda kuona wananchi wakionewa zaidi alisimama kuhakikisha Waafrika wote wanakuwa na misingi sawa ya haki na kutobughudhiwa kutokana na uonevu wa mabeberu, alisema Mangula. Alisema Rais huyo katika enzi za uongozi wake, alipenda kuona ardhi nchini kwake ikimilikiwa kwa kiasi kikubwa na wananchi wa nchi hiyo na si Wazungu, ambao walikuwa wakimiliki asilimia kubwa ya ardhi nchini humo na kuwaajiri wananchi kama vibarua tena kwa maslahi madogo, huku wakiweka mipango ya kuip- indua nchi hiyo kiuchumi.Alisema wakati akiwa Katibu Mkuu wa CCM, alipata fursa ya kuhudhuria moja ya mikutano ya chama cha ZANU PF kilichokuwa chini ya Mugabe, ambako alionana na baadhi ya viongozi waliokuwepo katika kambi ya ukombozi wa taifa hilo iliyopo Nachingwea, ambao walimuelezea Rais huyo kama kiungo muhimu wa uchumi wa taifa hilo.Mangula alisema njia ya pekee ya kumuenzi Mugabe ni kufuata falsafa ya mambo mbalimbali, aliyokuwa akiyafanya na zaidi kusoma kitabu alichokuwa amekiandika kuhusu ukombozi wa Bara la Afrika. Mchumi na Mwanadiplomasia, Profesa Kitojo Wetengere alisema atamkumbuka Mugabe kwa mambo mawili; ushupavu wake katika ku- linda na kuwatetea wanan- chi wa Zimbabwe na Bara la Afrika na hatua yake ya kungangania madaraka. Alisema wakati wa uongozi wake Mugabe, hakupenda kuwaona Waafrika wakiwanyenyekea Wazungu kutokana na utajiri waliokuwa nao, hasa pale watu kutoka mataifa hayo walipojaribu kutaka kutumia mbinu mbalimbali kupora rasilimali zilizokuwemo ndani yake. Hakupenda kuwaona Waafrika wakiwa watege- mezi kutokana na kuwa na utajiri wake ambao hata Wazungu waliutamani, hatua hii ilimfanya kujijengea uadui mkubwa na watu hao, lakini hata hivyo kwa nafasi yake hakujali na alisimama katika kile alichokuwa akikiamini wakati wote, alisema Profesa Wetengere. Hata hivyo, pamoja na mazuri hayo, alisema kwa kiasi fulani Mugabe alipote- za sifa zake kwa hatua yake ya kungangania madaraka, kwa kukaa muda mwingi katika uongozi, suala alilosema linapaswa kuchukuliwa kama somo kwa viongozi wengine wa Afrika waliopo madarakani. Aidha, historia inaeleza kuwa mwaka 2016, Mugabe alizindua kitabu Julius Nyerere, Asante Sana; Thank You Mwalimu ambacho ni mkusanyiko wa hotuba na misemo mbalimbali zilizo- kusanywa kwa miaka 40 ya Siasa za Mwalimu Julius Nyerere yaani 1959 hadi 1999. Mugabe mwenyewe ali- andika Dibaji ya kitabu hiki. Siku ya uzinduzi alieleza mengi kuhusu Mwalimu Nyerere na ukarimu wa Watanzania wakati wa harakati za Ukombozi wa Afrika.Mchango wa Tanzania katika kuleta makundi hasimu ya kisiasa Zimbabwe na kuundwa kwa ZANU PF imara.Wabunge wamlilia Kwa upande wao, wabunge wamemlilia kiongozi huyo mkongwe, lakini wamemlinganisha na Rais Magufuli katika msimamo wake wa kutetea wanyonge, kwa kuhakikisha Waafrika wa Zimbabwe wanamiliki ardhi yao. Mbunge wa Nyanghwale, Hassan Amari CCM alisema kifo cha Mugabe, kimeacha pengo kubwa miongoni mwa vigogo waliopigania uhuru wa Afrika. Alisema Mugabe alikuwa mstari wa mbele katika kupi- gania haki za Wazimbabwe, alisimamia haki hizo hadi akapata vikwazo kutokana na kutaka ardhi ya Zimba- bwe itumiwe na wenyeji. Rais Magufuli ni mfano wa kiongozi huyo katika ku- pigania haki za wanyonge na kuhakikisha wanapata haki zao katika kuendesha maisha yao, alisema Amari. Mbunge wa Muheza, Balozi Adadi Rajabu CCM alisema amepokea kwa mshituko kifo cha Mugabe kutokana na upendo kwa Tanzania, aliokuwa nao wakati akiwa balozi kwa miaka 10 katika nchi hiyo. Balozi Adadi aliyekuwa balozi nchini huko kati ya 2006-2015, alisema Mugabe alikuwa na mapenzi ya dhati kuhusu Tanzania na hakuna hotuba aliyosoma bila kusifia mchango wa Tanzania, Mwalimu Nyerere na viongozi wengine kuhusu ukombozi wa nchi yao. Mbunge wa Lupa, Victor Mwambalaswa CCM alisema kifo cha Mugabe ni pigo si tu kwa Zimbabwe, bali kwa Bara zima la Afrika, kwa vile kiongozi huyo ni mmoja wa viongozi wa Afrika walioshirikiana na Mwalimu Nyerere kuasisi Umoja wa Nchi za Mstari wa Mbele katika ukombozi wa Bara la Afrika na baadaye kuanzishwa kwa Jumuiya ya Ushirikiano na Maende- leo Kusini mwa Afrika SADCC, sasa SADC.Kifo chake ni muendelezo wa Afrika kuendelea kuondokewa na waasisi muhimu wa Uhuru wa nchi zetu, jitihada zao ndizo zilizotuwezesha kuondoka mikononi mwa makucha ya wakoloni. Kwa Afrika kifo cha Mugabe ni pigo jingine kubwa, alisema Mwambalaswa. Mbunge wa Kilolo, Venance Mwamoto CCM alisema Mugabe aliishi katika kambi ya Mgagao wilayani Kilolo na alikuwa miongoni ya watu wenye shukrani kwa Tanzania, kwani kila wakati hakukosa kuitaja Mgagao na Tanzania kwa ujumla, kutokana na mchango wa ukombozi kwa nchi yake. Mbunge wa Chilonwa, Joel Mwaka CCM alisema kifo cha Mugabe ni pigo kwa wapenda maendeleo ya wananchi Afrika, kwani alifanya kazi kubwa katika kuhakikisha Zimbabwe iliyopata uhuru mwaka 1984, inajikomboa kiuchumi kwa wananchi wake kuwa na ardhi.Mwaka alisema Mugabe ameacha pengo kubwa na atakumbukwa kwa kuwasaidia wananchi wa Zimbabwe kufikia ukombozi wa kiuchumi kupigania ardhi yao. Dunia yamlilia shujaa Kwa upande wake, Rais wa Kenya, Uhuru Kenyatta alisema katika ujumbe wake wa twitter kuwa hana maneno ya kutosha, kuelezea uzito wa kifo cha kiongozi shupavu, shujaa na mzalen- do wa Afrika, aliyetekeleza jukumu muhimu la kutetea maslahi ya Afrika.Rais Cyril Ramaphosa wa Afrika Kusini anamtaja Mugabe kuwa kiongozi na mwanaharakati muhimu, aliyepigania ukombozi wa Afrika kutoka kwa wakoloni, hatua iliyochochea vita dhidi ya utawala wa kibaguzi nchini kwake.Serikali ya China kupitia Msemaji wake wa Wizara ya Mambo ya Nje, Geng Shuang, alisema China inaom- boleza kifo cha Mugabe, kwa kuwa alikuwa kiongozi na mwanasiasa bora wa hara- kati za ukombozi wa kitaifa. Alisema China inaona kuwa kilichokuwa kikifanywa na Mugabe ni kutetea uhuru wa nchi yake na kupinga kuingiliwa na utawala wa kigeni. Rais Zimbabwe, Emmerson Mnangagwa alieleza kuwa Mugabe alijitoa maisha yake yote kwa ukombozi wa Zimbabwe na Afrika kwa ujumla.Alisisitiza kuwa mkongwe huyo alikuwa na mchango mkubwa. Katika mtandao wake wa twitter, Mnangagwa alisema Komredi Mugabe alikuwa ni mwanga wa mapinduzi aliyetoa maisha yake katika ukombozi na kuwezesha watu wake. Mchango wake kwa taifa letu na Bara la Afrika hautasahaulika. Imeandikwa na Oscar Job, Stella Nyemenohi Dar na Magnus Mahenge, Oscar Mbuza Dodoma.  <topic>: KITAIFA 